paragraph_text: Društvo Fujiko (Društvo Fuji), koje je osnovano 1558. godine, potpuno je posvećeno planini Fuji i njenoj božici. Budistički svećenici često su oslikavali jezero Kawaguchi, u čijim se vodama zrcali planina, nastojeći tako odati počasti njoj i njenoj božici. Planinu su stoljećima hodočastili samo muškarci, dok je to ženama dopušteno tek 1868. godine. Svaki hodočasnik sa sobom nosi kamen, simbol bremena grijeha koje je na sebe natovario u svijetu ispod planine, da bi ga na vrhu bacio, ostavljajući ga božici Sengen-Sami, koja bi potom zdrobila kamen, uništavajući grijehe. Krater Fujija ima osam vrhova koji se nazivaju Osam Fujijevih Latica, a njega se također štuje i naziva Nai-in, što znači Svetište.